Tukkies se nuwe taalbeleid op ys geplaasDie Skip (Universiteit van Pretoria) Foto: AfriForum Jeug Dié beleid wat op 22 Junie 2016 aanvaar is, bepaal dat Engels vanaf 2017 die primêre taal van onderrig aan die instelling sal wees. Volgens AfriForum is dit ŉ growwe skending van Afrikaanssprekende UP-studente se taalregte en daarom word ŉ hofaansoek uitgereik om die besluit te hersien en tersyde te stel. Vir die nuwe taalbeleid om amptelike status te geniet, sal ŉ wysiging van UP se institusionele statuut benodig word, wat deur die minister van hoër onderwys en opleiding, dr. Blade Nzimande, bekragtig moet word. Gevolglik het AfriForum die minister versoek om die publikasie van die gewysigde statuut terug te hou, hangend die uitkoms van die regsgeding. Die departement van hoër onderwys en opleiding het pas ŉ skriftelike onderneming gegee dat dit geen wysiging van UP se statute sal oorweeg alvorens daar nie duidelikheid oor die grondwetlikheid en wettigheid van die nuut aanvaarde taalbeleid van die universiteit is nie. Minister Nzimande verbind hom dus daartoe om geen besluit oor die statuutwysiging te neem tot die hooggeregshof uitspraak in die saak tussen AfriForum, Solidariteit en UP gelewer het nie. Volgens Alana Bailey, adjunk uitvoerende hoof van AfriForum gemoeid met taalsake, word die minister se onderneming verwelkom. “Dit is noodsaaklik dat die nuwe beleid nie geïmplementeer word alvorens die regsaksie daaroor afgehandel is nie. Studente moet sekerheid oor die universiteit se taalaanbod hê voor hulle vir studie in 2017 kan registreer.” “AfriForum bedank die minister vir sy standpunt wat hierdie reg erken en beskerm, in teenstelling met die universiteitsbestuur wat die taalbeleidwysiging skynbaar probeer deurstoomroller.” Daar word tans op ŉ hofdatum vir die saak teen UP gewag.